OBH 2162/1996.
Az állampolgári jogok országgyűlési biztosa általános helyettesének jelentése
Ügyintéző: dr. Izafé Éva

Az eljárás megindulása

M. I. panasszal fordult az állampolgári jogok országgyűlési biztosához, melyben azt kifogásolta, hogy a személy- és vagyonvédelmi tevékenység átmeneti szabályairól szóló 87/1995.(VII.14.) Korm. rendelet számára kedvezőtlenül szabályozza a működéséhez szükséges rendőrhatósági engedély megszerzésének feltételét.
A fenti Kormányrendelet, valamint a 11/1995.(VII.18.) és a 12/1995.(VII.18.) BM rendeletek egyes rendelkezéseinek alkotmányossága tárgyában már külön jelentés készült, erre vonatkozóan a Belügyminiszter már közölte álláspontját.

A megállapított tényállás

Panaszos villamosmérnök végzettségű, 1992. óta, mint egyéni vállalkozó végzi tevékenységét. A vállalkozási engedélye elektronikai berendezések tervezésére, kivitelezésére és építőipari szerelési tevékenységre szól. Ezen belül villanyszerelést, kaputelefon rendszerek szerelését, elektronikai riasztóberendezések telepítését végzi. A tevékenységi kör a KSH besorolása szerint az építőipari szerelési szakágazatba tartozik, melynek besorolási száma 4532.
A 87/1995.(VI1.14.) Korm. rendelet az előbb említett tevékenységet a személy- és vagyonvédelmi kategóriába sorolta.
A jogszabálynak megfelelően panaszos kérelemmel fordult a rendőrhatósághoz a szükséges engedély megszerzése érdekében. A jogszabály előírja, hogy a tevékenység csak személyre szóló rendőrhatósági igazolvány birtokában végezhető, melynek megszerzéséhez vizsga letétele szükséges . A kerületi rendőrség (Bp. XI. ker.) az oktatással kapcsolatban az akkori időben panaszos előadása szerint semmilyen felvilágosítással nem tudott szolgálni. Ezt követően jutott tudomására, hogy mely' társaságok szerveznek tanfolyamot, ahol értesült a tanfolyam tematikájáról. Közölték, hogy az elméleti oktatásban elektronikai vagyonvédelemmel nem foglalkoznak, ellenben fegyverhasználattal, személyi védelemmel, objektumőrzéssel, karateképzéssel stb. ismerkedhetnek a tanfolyamon résztvevők.
Panaszos sérelmezi, hogy az általa elvégzett egyetemi diploma nem elegendő a rendőrhatósági igazolvány kiadásához, a törvényalkotó a jogszabályt szakmai szempontból nem differenciáltan, ezáltal az elektronikai vagyonvédelemmel foglalkozó vállalkozókat indokolatlanul hátrányos helyzetbe hozta.

Az ügy jogszabályi háttere

A 87/1995.(VII. 14.) Korm. rendelet a vállalkozás keretében végzett személy- és vagyonvédelmi, valamint magánnyomozói tevékenység átmeneti szabályait rögzíti.
A rendelet 1. § (2) bekezdése f) pontja szerint vagyonvédelmi, műszaki rendszerek tervezését, telepítését és karbantartását a vállalkozó csak rendőrhatósági engedéllyel végezheti.

A 12/1995.(VIII. 18.) BM rendelet melléklete, mely' a vállalkozás keretében végzett személyi- és vagyonőri, valamint magánnyomozói tevékenység végzéséhez szükséges szakképesítési követelmények címet viseli.

A vizsgálat megállapításai

A vállalkozás keretében végzett személyi- és vagyonvédelmi tevékenység átmeneti szabályairól szóló 12/1995. (VII.18.) BM rendelet 1. § (2) bekezdés f) pontja kimondja, hogy a rendelet hatálya kiterjed a vagyonvédelmi műszaki rendszerek tervezését, telepítését, karbantartását végző egyéni, valamint társas vállalkozókra.
Az 1. § (5) bekezdése a rendelet alkalmazásában a vagyonvédelmi műszaki rendszerek tervezését, telepítését, karbantartását végző vállalkozót a személy- és vagyonőr kategóriába sorolja, melynek alapján a személy- és vagyonőrre vonatkozó vizsga letételére köteles az a tevékenységet végző vállalkozó is.

A panaszos a megfelelő képesítés birtokában van, ugyanakkor munkához való alkotmányos joga sérülhet, figyelemmel arra, hogy nem kis költséget jelentő olyan vizsga letételére kötelezik, mely' a kifejezett szakirányú végzettségével csak érintőlegesen van összefüggésben.

A 12/1995. BM rendelet melléklete a tevékenység gyakorlásához szükséges szakképzés tartalmi követelményeit - elnevezésével ellentétben - nem állapítja meg, így az adott jogszabály ezzel kapcsolatos rendelkezései nem világosak, nem felelnek meg az egyértelműség, kiszámíthatóság és előreláthatóság követelményének, hanem egyszerűen hiányoznak. Ilyen módon súlyosan sérti a jogbiztonság követelményeit.

Az érintett alkotmányos jogok

Az országgyűlési biztos eljárása során a következő alkotmányos jogokat vizsgálta az üggyel kapcsolatban.

1. Az Alkotmány 2. § (1) bekezdése kimondja, hogy a Magyar Köztársaság független demokratikus jogállam. A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét és az egyes jogintézmények kiszámíthatóságát. Jelen esetben a vagyonvédelmi műszaki rendszerek tervezését, telepítését, karbantartását végző vállalkozó személy- és vagyonőrkénti besorolása kifejezetten zavaró, a kifogásolt BM rendelet melléklete pedig nem is tesz említést a tevékenységet érintő munkakörök, foglalkozások felsorolásáról.
 
2. Az Alkotmány 70/B. § (1) bekezdése kimondja, hogy mindenkinek joga van a munkához, a munka és a foglalkozás szabad megválasztásához.
A sérelmezett 87/1995.(VII.14.) Kormányrendelet megjelenéséig panaszos, mint egyetemet végzett személy, jogosultságot szerzett vállalkozásának végzésére, tevékenységét a megfelelő KSH besorolás után gyakorolta.
Vállalkozásának további végzése ezt követően tevékenységével csak érintőlegesen határos szakmához szükséges vizsga letétele után folytatható, ezzel további munkavégzése veszélybe kerülhet, tekintettel arra, hogy a vizsga megszerzése jelentős anyagi terheket ró a vállalkozóra, egyedi esetben az egészséget is veszélyeztetheti (panaszos előadása szerint szívbeteg, a tanfolyam gyakorlati része pl. karateképzés számára kifejezetten hátrányos következményekkel járhat).

Ajánlások

Az 1993. évi LIX. törvény 25. § alapján a következő jogszabálymódosítást javaslom:

1. A Belügyminiszter kezdeményezze a 87/1995. (VI1.14.) Korm. rendelet 1. § (5) bekezdésének módosítását, melynek alapján tegyen szabályozási javaslatot a vagyonvédelmi műszaki rendszerek tervezését, telepítését, karbantartását végző vállalkozás fogalom-meghatározása érdekében, mely jogszabály-módosítás eredményeként az a tevékenységet végző vállalkozás már nem tartozik a személy- és vagyonőr kategóriába.
2. A Belügyminiszter a 12/1995 (VIII.18.) BM rendelet mellékletében sorolja fel a vagyonvédelmi műszaki rendszerek tervezését, telepítését, karbantartását végző munkaköröket, foglalkozásokat ellátva a megfelelő TEÁOR számmal.
Szabályozza az ehhez kapcsolódó vizsgakövetelményeket, valamint azokat a képesítéseket, melyeknek birtokában vizsga letétele nélkül is rendőrhatósági igazolvány adható a vállalkozó részére.

Budapest, 1996. szeptember 5.

Dr. Polt Péter